Document ID: 32006R1591

NEUVOSTON ASETUS (EY) N:o 1591/2006,
annettu 24 päivänä lokakuuta 2006,
asetuksen (EY) N:o 51/2006 Koillis-Atlantilla laitonta, ilmoittamatonta ja sääntelemätöntä kalastusta harjoittavia aluksia koskevien säännösten muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002 (1) ja erityisesti sen 20 artiklan,
ottaa huomioon komission ehdotuksen,
sekä katsoo seuraavaa:
(1)
Asetuksessa (EY) N:o 51/2006 (2) vahvistetaan yhteisön vesialueilla ja yhteisön aluksiin sellaisilla muilla vesialueilla, joilla sovelletaan saalisrajoituksia, sovellettavat eräiden kalakantojen ja kalakantaryhmien kalastusmahdollisuudet ja niihin liittyvät edellytykset vuodeksi 2006.
(2)
Koillis-Atlantin kalastuskomissio (NEAFC) antoi helmikuussa 2004 suosituksen, joka koskee laitonta, ilmoittamatonta ja sääntelemätöntä kalastusta harjoittavia aluksia. Toukokuussa 2006 NEAFC antoi laitonta, ilmoittamatonta ja sääntelemätöntä kalastusta koskevien sääntöjen muuttamista koskevan suosituksen, jonka mukaan alukset, joiden on todettu harjoittaneen laitonta, ilmoittamatonta ja sääntelemätöntä kalastusta, eivät saa lupaa saapua yhteisön satamaan. Olisi varmistettava, että suositus pannaan täytäntöön yhteisön lainsäädännössä.
(3)
Asetusta (EY) N:o 51/2006 olisi sen vuoksi muutettava,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 51/2006 liitteessä III oleva 13 kohta seuraavasti:
”13. Koillis-Atlantilla laitonta, ilmoittamatonta ja sääntelemätöntä kalastusta harjoittavat alukset
13.1
Komissio ilmoittaa viipymättä jäsenvaltioille Koillis-Atlantilla harjoitettavaan kalastukseen liittyvän tulevaa monenkeskistä yhteistyötä koskevan yleissopimuksen (jäljempänä ’yleissopimus’) ulkopuolisten maiden lipun alla purjehtivista aluksista, joiden on havaittu harjoittavan kalastustoimintaa yleissopimuksen sääntelyalueella ja jotka Koillis-Atlantin kalastuskomissio (NEAFC) on sisällyttänyt väliaikaiseen luetteloon aluksista, joiden oletetaan vaarantavan yleissopimuksen mukaisten suositusten täytäntöönpanon. Näihin aluksiin sovelletaan seuraavia toimenpiteitä:
a)
satamiin saapuvilla aluksilla ei ole lupaa purkaa eikä jälleenlaivata saalistaan siellä, ja toimivaltaisten viranomaisten on tarkastettava kyseiset alukset. Tarkastusten on koskettava aluksen asiakirjoja, kalastuspäiväkirjoja, pyydyksiä, aluksella olevaa saalista ja kaikkia muita seikkoja, jotka liittyvät aluksen toimintaan yleissopimuksen sääntelyalueella. Tiedot tarkastustuloksista on toimitettava viipymättä komissiolle;
b)
jäsenvaltion lipun alla purjehtivat kalastusalukset, apualukset, säiliöalukset, emäalukset ja rahtialukset eivät saa millään tavoin avustaa aluksia tai osallistua jälleenlaivaustoimiin tai yhteisiin kalastustoimiin alusten kanssa;
c)
aluksille ei saa tarjota satamissa elintarvikkeita, polttoainetta tai muita palveluja.
13.2
Alukset, jotka Koillis-Atlantin kalastuskomissio (NEAFC) on sisällyttänyt luetteloon aluksista, joiden on todettu harjoittaneen laitonta, ilmoittamatonta ja sääntelemätöntä kalastusta, luetellaan lisäyksessä 4. Edellä 13.1 kohdassa tarkoitettujen toimenpiteiden lisäksi näihin aluksiin sovelletaan seuraavia toimenpiteitä:
a)
laitonta, ilmoittamatonta ja sääntelemätöntä kalastusta harjoittavien alusten saapuminen yhteisön satamaan on kielletty;
b)
laitonta, ilmoittamatonta ja sääntelemätöntä kalastusta harjoittaville aluksille ei myönnetä lupaa kalastaa yhteisön vesillä, ja niiden rahtaaminen on kielletty;
c)
laitonta, ilmoittamatonta ja sääntelemätöntä kalastusta harjoittavilta aluksilta tulevien kalojen tuonti on kielletty;
d)
jäsenvaltioiden on evättävä laitonta, ilmoittamatonta ja sääntelemätöntä kalastusta harjoittavilta aluksilta lupa purjehtia niiden lipun alla ja kannustettava tuojia, rahdinkuljettajia ja muita asiaan liittyviä toimijoita pidättymään neuvottelemasta tällaisten alusten pyytämistä kalansaaliista ja jälleenlaivaamasta niitä.
13.3
Komissio muuttaa laitonta, ilmoittamatonta ja sääntelemätöntä kalastusta harjoittavia aluksia koskevan luettelon NEAFC:n laitonta, ilmoittamatonta ja sääntelemätöntä kalastusta harjoittavia aluksia koskevan luettelon mukaiseksi heti NEAFC:n laadittua uuden luettelon näistä aluksista.”
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 24 päivänä lokakuuta 2006.

Labels: 20
11
6